ठाकुर हरिदास जी को छाया प्रदान करने के उद्देश्य से एक दिन चैतन्य महाप्रभु ने जगन्नाथ जी की प्रसादी बकुल दातुन का वहाँ रोपण कर दिया। महाप्रभु के प्रभाव से शीघ्र ही उसका प्राकट्य विशाल वृक्ष के रूप में हुआ। इसी वृक्ष के नीचे बैठकर ठाकुर ‘हरिदास’ तीन लाख नाम जप करते थे। इसी वृक्ष की शीतल छाया में बैठकर श्रील रूप गोस्वामी ने ‘ललित माधव’ एवं ‘विदग्ध माधव’ की रचना की। श्रीपाद सनातन गोस्वामी ने भी अपने नीलांचल वास के समय यहाँ श्री हरिदास जी के साथ समय व्यतीत किया। ठाकुर हरिदास के बैकुण्ठ गमन पर महाप्रभु ने इनकी दिव्य देह को अपने हाथों में लेकर यहाँ नृत्य किया था।